b'\n_START_ARTICLE_\nValjanje\n_START_PARAGRAPH_\nValjanje je jedan od postupaka oblikovanja metala deformiranjem kod kojega se odljevnom bloku (ingotu) propu\xc5\xa1tanjem izme\xc4\x91u okre\xc4\x87u\xc4\x87ih valjaka smanjuje presjek i daje \xc5\xbeeljeni oblik, uz istovremeno pobolj\xc5\xa1anje mehani\xc4\x8dkih svojstava. Od svih postupaka plasti\xc4\x8dne deformacije, najve\xc4\x87u primjenu ima valjanje. Postupak zapo\xc4\x8dinje valjanjem ingota u poluproizvode. Dok obradak prolazi izme\xc4\x91u valjaka dolazi do deformiranja materijala. U zoni deformacije materijal ne prolazi svugdje istom brzinom kojom rotiraju valjci. Obodna brzina valjka mo\xc5\xbee biti ve\xc4\x87a, ista ili sporija od brzine prolaza materijala u zoni deformacije._NEWLINE_Valjati se mo\xc5\xbee u toplom i hladnom stanju. Materijali ve\xc4\x87eg presjeka valjaju se prete\xc5\xbeno u toplom stanju, zbog ve\xc4\x87e plasti\xc4\x8dnosti i mogu\xc4\x87nosti puno ve\xc4\x87ih redukcija presjeka, te manjih sila i manjeg utro\xc5\xa1ka rada. Materijali manjeg presjeka valjaju se prete\xc5\xbeno u hladnom stanju, jer se posti\xc5\xbee gla\xc4\x91a povr\xc5\xa1ina, u\xc5\xbea tolerancija i ve\xc4\x87a tvrdo\xc4\x87a materijala.\n_START_SECTION_\n\xc5\xa0avne cijevi\n_START_PARAGRAPH_\n\xc5\xa0avne cijevi slu\xc5\xbee za niskotla\xc4\x8dne instalacije. Proizvode se u hladnom (cijevi tankih stijenki) i toplom stanju (debelostijene cijevi). Postupak ima dva koraka: postepeno savijanje metalne trake u cijev kroz sistem kalibriranih valjaka, te zavarivanje rubova. Nakon ova dva glavna koraka, mo\xc5\xbee se nastaviti sa kalibriranjem, ravnanjem, smanjenjem profila ili pove\xc4\x87anjem promjera.'